b'\n_START_ARTICLE_\nRiu Methow\n_START_SECTION_\nHist\xc3\xb2ria\n_START_PARAGRAPH_\nEl riu rep el seu nom dels indis Methow (avui en dia, part les Tribus Confederades de la Reserva \xc3\x8dndia de Colville). El nom "Methow" prov\xc3\xa9 del top\xc3\xb2nim Okanagan /m\xc9\x99tx\xca\xb7\xc3\xba/, que vol dir "llavors de gira-sol". El nom natiu del riu era Buttlemuleemauch, que vol dir "salm\xc3\xb3 que baixa pel riu". Alexander Ross va dir que el nom natiu del riu era Buttle-mule-emauch. El 1811 David Thompson es va trobar amb la tribu que vivia al llarg del riu i va escriure el nom del riu com Smeetheowe. El 1841 l\'Expedici\xc3\xb3 Wilkes li va donar el nom de "riu Barrier". El  1853, George Gibbs va anomenar-lo riu Methow o Barrier.\n_START_SECTION_\nCurs\n_START_PARAGRAPH_\nEl riu Methow, conjuntament amb els seus afluents el riu Twisp, Cedar Creek i Early Winters Creek, s\'originen en un grups de muntanyes altes com son el Golden Horn, el mont Tower, el pic Cutthroat, l\'Snagtooth Ridge, el Kangaroo Ridge, l\'Early Winter Spires i el mont Liberty Bell. Diversos passos de muntanya estan associats al riu i als seus afluents, com el pas Methow i el pas Twisp. La Washington State Route 20 utilitza el pas Washington i el pas Rainy, tamb\xc3\xa9 a les cap\xc3\xa7aleres dels corrents._NEWLINE_El Pacific Crest Trail segueix la part superior del riu Methow, fins que el riu gira cap a l\'est, desembocant a la vall del Methow, prop de Mazama. En el cam\xc3\xad, recull els afluents Robinson Creek i el riu Lost. A la vall del Methow, entre Mazama i Winthrop, s\'uneixen al riu l\'Early Winters Creek, el Cedar Creek, el Goat Creek i el Wolf Creek. A Winthrop, se li uneix el riu Chewuch, un dels tributaris m\xc3\xa9s grans del Methow, el qual, juntament amb els seus nombrosos afluents, drenen grans parts de la Selva Pasayten. Un dels seus afluents de la cap\xc3\xa7alera, el Cathedral Creek, gaireb\xc3\xa9 arriba a la Columbia Brit\xc3\xa0nica, al Canad\xc3\xa0._NEWLINE_La vall del Methow continua de Winthrop a Twisp, on el riu Methow s\'uneix amb un altre del seus afluent m\xc3\xa9s important, el riu Twisp. Provinent de l\'oest, el riu Twisp drena les muntanyes al sud del Pas Washington, aix\xc3\xad com la vessant est de Sawtooth Ridge, una regi\xc3\xb3 muntanyosa amb alguns dels pics m\xc3\xa9s elevats de l\'estat de Washington (com el pic Star i el mont Bigelow)._NEWLINE_Des de Twisp, el riu Methow passa per les comunitats de Carlton i Methow, rebent les aig\xc3\xbces de diversos afluents menors, abans d\'unir-se al riu Col\xc3\xbambia, a Pateros. En aquesta part del riu Col\xc3\xbambia es troba l\'embassament de la presa de Wells, un llac conegut com a llac Pateros.\n_START_SECTION_\nEcologia i conservaci\xc3\xb3\n_START_PARAGRAPH_\nDes del 2007, el Methow Beaver Project ha convertit m\xc3\xa9s de 240 "problemes" amb castors en 51 llocs adequats en diverses cap\xc3\xa7aleres d\'afluents de la conca del riu Methow. Aquests llocs van ser seleccionats utilitzant models inform\xc3\xa0tics i imatges de sat\xc3\xa8l\xc2\xb7lit. L\'\xc3\xa8xit es va optimitzar col\xc2\xb7locant parelles de castors en llars fetes per l\'home, per mantenir-los en els llocs desitjats per aconseguir emmagatzemar aigua de pluja, retenir els sediments i reduir l\'erosi\xc3\xb3 del s\xc3\xb2l, per servir com a zones de cria per a salm\xc3\xb2nids i altres esp\xc3\xa8cies, i per actuar com a tallafocs en zones propenses a incendis. Un castor que portava un dispositiu RFID i va ser alliberat a la part superior de la vall del Methow, va nedar fins a la desembocadura del riu, i posteriorment fins al riu Okanogan, gaireb\xc3\xa9 a la frontera amb el Canad\xc3\xa0, fent un viatge de 190 quil\xc3\xb2metres. El Methow Beaver Project \xc3\xa9s un projecte conjunt del Servei Forestal dels Estats Units, del Departament de Pesca i Vida Salvatge de Washington i de la Fundaci\xc3\xb3 de Recuperaci\xc3\xb3 del Salm\xc3\xb3 del Methow. A principis del segle XX, els ca\xc3\xa7adors de pells gaireb\xc3\xa9 van exterminar el castor de la conca del riu Methow.'